26 Μάρτυρες της Ιαπωνίας

Οι 26 Μάρτυρες της Ιαπωνίας (ιαπωνικά: 日本二十六聖人) ήταν μία ομάδα Καθολικών Χριστιανών, που σταυρώθηκαν στις 5 Φεβρουαρίου 1597 στο Ναγκασάκι κατ' εντολή του Τογιοτόμι Χιντεγιόσι. Ήταν η πρώτη φορά, που εκτελέστηκαν Χριστιανοί στην Ιαπωνία λόγω της πίστης τους ύστερα από εντολή ανώτατου αξιωματούχου.

 Η διάδοση του χριστιανισμού στην Ιαπωνία είχε ξεκινήσει το 1549 με την άφιξη του αγίου Φράνσις Ξαβιέ στην Καγκοσίμα μαζί με δύο συντρόφους του και τρεις νεόφυτους. Το 1582 υπήρχαν 200000 χριστιανοί και 250 εκκλησίες στην Ιαπωνία.Η διάδοση του χριστιανισμού από τους Ιησουίτες και τους Φραγκισκανούς ιεραπόστολους ήταν μεγάλη και οι πολιτικοί άρχοντες της Ιαπωνίας εξέφρασαν τον φόβο τους για την εξάπλωση της νέας θρησκείας στην Ιαπωνία. Οι Ιάπωνες είχαν αντιληφθεί τον ανταγωνισμό, που υπήρχε μεταξύ των Ιησουιτών και των Φραγκισκανών και μεταξύ των Ισπανών και Πορτογάλων εμπόρων. Ο Τογιοτόμι Χιντεγιόσι (1537– 1598) αρχικά ήταν υπέρ των χριστιανών αλλά αργότερα θεώρησε ότι οι ιεραπόστολοι ήταν κατάσκοποι και απαγόρευσε τον Χριστιανισμό. Οι χριστιανοί ιεραπόστολοι ωστόσο συνέχισαν κρυφά το ιεραποστολικό τους έργο. Το 1596 το ισπανικό πλοίο Σαν Φελίπε κατευθυνόμενο από την Μανίλα στο Ακαπούλκο ναυάγησε στην επαρχία της Τόσα. Ο καπετάνιος του πλοίου υποστήριξε στις ιαπωνικές αρχές ότι οι ιεραπόστολοι είχαν σταλεί, για να προετοιμάσουν την κατάκτηση της χώρας. Αυτό το γεγονός έδωσε το έναυσμα στον Τογιοτόμι Χιντεγιόσι να στραφεί κατά των Ιαπώνων Χριστιανών. Στις 9 Δεκεμβρίου 1596 εννέα Χριστιανοί συνελήφθησαν και διέταξε να δημιουργηθεί λίστα με Ιάπωνες Χριστιανούς. Απαγόρευσε τον Χριστιανισμό και διέταξε τον Μιτσουνάρι Ισίντα να συλλάβει και να εκτελέσει όλους τους Φραγκισκανούς και τους Χριστιανούς. Συνελήφθησαν στο Κιότο και την Οσάκα 24 άτομα εκ των οποίων 7 ήταν Φραγκισκανοί, 14 οπαδοί των Φραγκισκανών και 3 ήταν μέλη της Κοινωνίας του Ιησού. Έκοψαν το αριστερό αφτί των 24 ατόμων στο Κιότο και τους έσυραν μέσα από τους δρόμους της πόλης. Στις 10 Ιανουαρίου 1597 δόθηκε η εντολή να εκτελεστούν στο Ναγκασάκι και αναχώρησαν από την Οσάκα έως το Ναγκασάκι με τα πόδια. Επιπλέον συνελήφθησαν ο Πήτερ Σουκετζίρο και ο Φραντσίσκο, ένας ξυλουργός από την Ίσε. Οι 26 μάρτυρες εκτελέστηκαν στο λόφο Νισιζάκα στο Ναγκασάκι στις 05 Φεβρουαρίου 1597. Παρά το γεγονός ότι είχε επιβληθεί απαγόρευση της κυκλοφορίας, πάνω από 4000 άτομα συγκεντρώθηκαν και παρακολούθησαν την όλη διαδικασία της σταύρωσης. Διαπέρασαν τα πλευρά του σώματός τους με λόγχες ενώ ακόμα βρίσκονταν πάνω στο σταυρό.Μετά το θάνατο του Τογιοτόμι Χιντεγιόσι το 1598 επικράτησε ειρήνη για κάποιο διάστημα αλλά συνεχίστηκαν οι διωγμοί κατά των χριστιανών από τους Τοκουγκάβα Ιεγιάσου και Τοκουγκάβα Χιντετάντα και τους διαδόχους τους. Μετά τον θάνατο των 26 Μαρτύρων τα λείψανά τους μεταφέρθηκαν σε διάφορα σημεία του κόσμου. Ο πάπας Ουρβανός Η' οσιοποίησε τους 26 Μάρτυρες της Ιαπωνίας το 1627. Ο πάπας Πίος Θ' τους αγιοποίησε στις 8 Ιουνίου 1862 παρουσία ενός μεγάλου αριθμού επισκόπων κατά την ημέρα της εορτής της Πεντηκοστής.Η Ρωμαιοκαθολική Εκκλησία τιμά την μνήμη τους στις 6 Φεβρουαρίου, γιατί στις 5 Φεβρουαρίου γιορτάζει η αγία Αγάθη της Σικελίας. Η Εκκλησία της Αγγλίας τιμά την μνήμη των μαρτύρων της Ιαπωνίας στις 6 Φεβρουαρίου. Φραγκίσκος από την Ίσε. Ήταν ξυλουργός. Είχε βαπτιστεί από Φραγκισκανούς. Είχε έρθει να παρακολουθήσει το θάνατο των μαρτύρων, συνελήφθη και θανατώθηκε μαζί με αυτούς. Κοσμάς Τακέγια. Ήταν 38 ετών και συνελήφθηκε στην Οσάκα. Ήταν από το Οβάρι και είχε βαπτιστεί από Ιησουίτες. Ήταν ιεροκήρυκας στην Οσάκα. Πήτερ Σουκετζίρο (ή Πέδρο Σουκετζίρο). Είχε βαπτιστεί από Ιησουίτες. Τον είχε στείλει ο Ιησουίτης ιερέας Οργκαντίνο Σόλντο-Νιέκι να βοηθήσει τους φυλακισμένους και συνελήφθη και ο ίδιος. Μιχαήλ Κοζάκι (ή Μιγκέλ Κοζάκι). Ήταν 46 ετών από την Ίσε και συνελήφθηκε στο Κιότο. Τζέιμς Κισάι. Ήταν 64 ετών και συνελήφθηκε στην Οσάκα. Πωλ Μίκι. Ήταν 33 ετών και συνελήφθηκε στην Οσάκα. Πωλ Ιμπαράκι. Ήταν 54 ετών και συνελήφθηκε στο Κιότο. Ήταν αδελφός του Λέο Καρασουμάρου. Είχε βαπτιστεί από Ιησουίτες. Τζων Σοάν από το Γκότο. Ήταν 19 ετών και συνελήφθηκε στην Οσάκα. Λούις Ιμπαράκι. Ήταν 12 ετών και συνελήφθηκε στο Κιότο. Ήταν ανηψιός του Πωλ Ιμπαράκι και του Λέο Καρασουμάρου. Άντονι από το Ναγκασάκι. Ήταν 38 ετών και συνελήφθηκε στο Κιότο. Πήτερ Μπατίστ (ή Πέδρο Μπαουτίστα). Ήταν 48 ετών και συνελήφθηκε στο Κιότο. Ήταν Φραγκισκανός Ισπανός ιερέας. Μάρτιν της Αναλήψεως. Ήταν 30 ετών και συνελήφθηκε στο Οσάκα. Ήταν Φραγκισκανός Ισπανός ιερέας. Φίλιπ του Ιησού (ή Felipe de Jesús). Ήταν 24 ετών και συνελήφθηκε στο Κιότο. Ήταν Φραγκισκανός Μεξικανός μοναχός. Γκονζάρο Γκαρσία. Ήταν 40 ετών και συνελήφθηκε στο Κιότο. Ήταν Φραγκισκανός μοναχός και καταγόταν από την Πορτογαλία. Φράνσις Μπλάνκο. Ήταν 28 ετών και συνελήφθηκε στο Κιότο. Ήταν Φραγκισκανός Ισπανός ιερέας. Φράνσις του αγίου Μιχαήλ. Ήταν 53 ετών και συνελήφθηκε στο Κιότο. Ήταν Φραγκισκανός Ισπανός μοναχός. Ματτίας. Ήταν Ιάπωνας και συνελήφθηκε στο Κιότο. Λέο Καρασουμάρου. Ήταν 48 ετών και συνελήφθηκε στο Κιότο. Ήταν αδελφός του Πωλ Ιμπαράκι και θείος του Λούις Ιμπαράκι. Ήταν από το Οβάρι και είχε βαπτιστεί πριν από οκτώ έτη από Ιησουίτες. Μποναβεντούρε. Ήταν Ιάπωνας και συνελήφθηκε στο Κιότο. Τόμας Κοζάκι. Ήταν 14 ετών και συνελήφθηκε στην Οσάκα. Ήταν παιδί του Μιχαήλ Κοζάκι. Γιοακείμ Σακακιμπάρα (ή Χοακίν Σακακιμπάρα). Ήταν 40 ετών και συνελήφθηκε στην Οσάκα. Είχε βαπτιστεί από Φραγκισκανούς και καταγόταν από την Οσάκα. Φραντσίσκο. Ήταν Ιάπωνας γιατρός από το Μιγιάκο, 46 ετών και συνελήφθηκε στο Κιότο. Είχε βαπτιστεί από Φραγκισκανούς. Τόμας Ντάνγκι. Ήταν Ιάπωνας από την Ίσε, 36 ετών και συνελήφθηκε στο Κιότο. Είχε βαπτιστεί από Ιησουίτες. Τζων Κινούγια. Ήταν 28 ετών και συνελήφθηκε στο Κιότο. Γκάμπριελ. Ήταν Ιάπωνας, 19 ετών και συνελήφθηκε στο Κιότο. Πωλ Σουζούκι. Ήταν Ιάπωνας, 49 ετών και συνελήφθηκε στο Κιότο. Ήταν από το Οβάρι και είχε βαπτιστεί πριν από 13 έτη από Ιησουίτες. Η ταινία «οι 26 Μάρτυρες της Ιαπωνίας» του βωβού κινηματογράφου είχε γίνει το 1931 από το Ιαπωνικό στούντιο Νικκάτσου με την οικονομική χρηματοδότηση του Ιάπωνα Μασάτζου Χιραγιάμα. Σκηνοθέτης της ταινίας ήταν ο Τομιγιάσου Ικέντα, ο οποίος παρουσίασε με δραματικό τρόπο τα δεινά των 26 Μαρτύρων και τον σταυρικό τους θάνατο. Οι Ντομινίκ Χίγκινς και Ίαν Χίγκινς έχουν σκηνοθετήσει την ταινία μικρού μήκους «26 Μάρτυρες» το 2015 με θέμα το μαρτυρικό θάνατο των 26 Μαρτύρων της Ιαπωνίας. Στο Ναγκασάκι έχει δημιουργηθεί ένα μνημείο αφιερωμένο στους 26 Μάρτυρες Χριστιανούς. Το μνημείο βρίσκεται σε ένα μικρό πάρκο σε ένα λόφο κοντά στο σταθμό Ναγκασάκι. Το μνημείο, που έχει σχήμα σταυρού, δημιουργήθηκε από τον Φουνακόσι Γιασουτάκε το 1962 στην εκατοστή επέτειο από την αγιοποίηση των 26 Μαρτύρων από την Καθολική Εκκλησία. Στο μνημείο απεικονίζονται σε ανάγλυφη μορφή οι 26 Μάρτυρες της Ιαπωνίας. Στο δάπεδο μπροστά από το μνημείο απεικονίζονται λόχμες και σχοινιά, που υποδηλώνουν το σταυρικό θάνατο των μαρτύρων. Ο Ιάπωνας αρχιτέκτονας Ιμάι Κέντζι σχεδίασε την εκκλησία των 26 Μαρτύρων. Έχει επηρεαστεί από τον Ισπανό αρχιτέκτονα Άντονι Γκαουντί. Το μουσείο, που βρίσκεται πίσω από το μνημείο είναι αφιερωμένο όχι μόνο στους 26 Μάρτυρες Χριστιανούς αλλά και σε όλο τον Χριστιανισμό στην Ιαπωνία. Ανάμεσα στα εκθέματα είναι παλιά έγγραφα, παλιοί χάρτες, αγάλματα και κοσμήματα.Ανάμεσα στα αγάλματα υπάρχουν κάποια αγάλματα της Παρθένου Μαρίας, που χρησιμοποιούσαν οι διωκόμενοι Χριστιανοί ως Μαρία-Κάννον.Στο Ναγκασάκι επίσης υπάρχει μία εκκλησία αφιερωμένη στους 26 Μάρτυρες της Ιαπωνίας. Ονομάζεται και εκκλησία Όουρα. Στην ιταλική πόλη Σιβιταβέκια (Civitavecchia) υπάρχει μία εκκλησία αφιερωμένη στους 26 Μάρτυρες της Ιαπωνίας. Μπροστά από την εκκλησία αυτή υπάρχει μία μικρή πλατεία με ένα άγαλμα του αγίου Φραγκίσκου της Ασίζης. Το εσωτερικό της εκκλησίας είναι ζωγραφισμένο με τοιχογραφίες από τον Ιάπωνα ζωγράφο Λούκα Χασεγκάβα. Ο ναός καθαγιάστηκε στις 13 Ιουνίου 1872. Στις 30 Αυγούστου 1943 η εκκλησία έπαθε σημαντικές ζημιές λόγω βομβαρδισμών. Στις 4 Οκτωβρίου 1950 έγιναν τα εγκαίνια της εκκλησίας μετά την ολοκλήρωση της ανακατασκευής της. Χριστιανισμός στην Ιαπωνία Σιωπή (μυθιστόρημα) Σιωπή (ταινία 2016) Κιρισιτάν άρθρο στον ιστότοπο https://www.britannica.com/topic/Kirishitan Martyrs of Japan άρθρο στον ιστότοπο https://www.encyclopedia.com/religion/encyclopedias-almanacs-transcripts-and-maps/japan-martyrs Οι 26 Μάρτυρες της Ιαπωνίας άρθρο στον ιστότοπο https://www.japanese-wiki-corpus.org/history/Twenty-six%20Martyrs%20of%20Japan.html Yuuki D.S.J., The twenty-six martyrs of Japan, Tokyo, 1998. Uyttenbroeck Thomas, The twenty-six martyrs of Japan: Historical background authentic biographical stories, 1980.